Asker kulturskole

Asker kulturskole er en kommunal kulturskole i Asker kommune, opprettet 1. januar 2020.

Etablering 
Fra og med 2020 ble kommunene Hurum, Røyken og Asker slått sammen til nye Asker kommune, med om lag 95 000 innbyggere. Da ble også de tre kommunale kulturskolene, samt Asker dans- og ballettskole, slått sammen til en felles kulturskole for den nye kommunen. 

Kulturskolen i gamle Asker kommune ble først etablert som Asker kommunale musikkskole i 1979. Fra 1990 holdt skolen til i det gamle skolebygget på Drengsrud, og fra 1996 i villaen Hasselbakken ved Asker sentrum. I 2002 flyttet skolen så videre til dagens lokaler.

Undervisningssteder 
Asker kulturskoles hovedkontor og største undervisningssted er i historiske lokaler i Østre Asker gård like nord for Asker sentrum, mellom Asker rådhus og Asker kirke. Disse lokalene ble rehabilitert i 2022. I juni 2023 ble det vedtatt å utrede bygging av et nytt kulturskolebygg i rådhusparken, mellom rådhuset og bygningene som kulturskolen alt disponerer i dag. 

Skolen har også egne lokaler i Slemmestad, på Sætre og på Tofte. I Slemmestad holder kulturskolen til ved innbyggertorget, som har midlertidige lokaler til utbyggingen av Vaterland-området er fullført. På Sætre holder kulturskolen til i «Kulturbanken», som åpnet 3. juni 2023. På Tofte er innbyggertorget og kulturskolen foreløpig fordelt på tre ulike bygg, mens det planlegges et nytt innbyggertorg som kulturskolen vil bli en integrert del av.

Mye av skolens undervisning skjer imidlertid på 25 undervisningssteder rundt om i kommunens nærområder, på kommunens øvrige innbyggertorg, og på kommunens barne- og ungdomsskoler. En av disse skolene, Risenga ungdomsskole fra 2020, er planlagt og bygget spesielt med tanke på kulturskolens behov. 

Kulturskolen kan benytte salene i Asker kulturhus i Asker sentrum til sine største forestillinger, og benytter også det kommunale selskapslokalet Venskaben og kommunens kirker.

Undervisningstilbud 
Asker kulturskole har et bredt tilbud innen teater, dans, musikk og visuell kunst, for barn og unge opp til 19 år. Kulturskolen tilbyr også tilrettelagt undervisning for elever med spesielle behov. Elever som begynner i et av de tolv skolekorpsene i Asker kommune får sin spilleopplæring på instrumentet i kulturskolen. Som hovedregel er kulturskolens faste lærere høyt kvalifiserte, profesjonelle pedagoger og utøvere med flere års høyere utdanning. 

I 2022 innførte Asker kommune en ny modell for samarbeide mellom skolekorps, barne- og ungdomsorkester og kulturskole, som bygger videre på «Asker-modellen» fra 1992. I denne overtok den daværende kommunale musikkskolen ansvaret for den individuelle undervisningen av alle musikantene i skolekorpsene i kommunen.

Andre kulturprogrammer 
Kulturskolen administrerer også programmene Den kulturelle skolesekken og Den kulturelle spaserstokken i Asker kommune.

Referanser

Eksterne lenker 
 
 
 Artikkel om kulturskolens historie på nettstedet til Asker bibliotek
 Artikkel om kulturskolen i lokalhistoriewiki.no
 Samleside for artikler om Asker kulturskole hos Budstikka
 Samleside for artikler om Asker kulturskole hos Røyken og Hurums Avis

Kultur i Asker
Skoler i Asker
Kulturskoler
Utdanningsinstitusjoner etablert i 2020